צונגולי

**צוּנְגו֗לִי** (באיטלקית:**Zungoli**) היא עיירה קטנה וקומונה בלב האזור הדרומי של איטליה. מספר תושבי צונגולי הוערך ב-909 בתאריך 1 בינואר 2025, ומצוי במגמת ירידה מתמדת ומתמשכת. מאז שנות ה-80 של המאה ה-20 הצטמצם מספר תושבי העיירה בלמעלה מ-50 אחוזים. העיירה נכללת ברשימת היישובים היפים ביותר באיטליה (I Borghi più belli d'Italia). אזור צונגולי מועמד משנת 2019 (ביחד עם לׇקֵדו֗נִיַה-Lacedonia) להכרה על ידי אונסק"ו כאתר מורשת עולמית תרבותית בלתי מוחשית, בנושא נדידות עונתיות של רועי צאן ושמירה על הטבע ועל חיות, על ידי תושבי המקום.

## מקור השם
מקור שם העיירה אינו ברור, וקיימות סברות שונות ביחס אליו. יש החושבים שהמקור בא מן השפה הלטינית, מהמילה "sungulum", שמשמעותה חגורה או מחוך. אחרים מייחסים את שמה של העיירה לשמו של בונה הטירה שנבנתה בראש ההר מעליה, שנקראה "קאסטרום קארולי" (Castrum Caroli). שם הבונה היה קצין בדרגת קפטן ששמו היה "ג'ונקולו", או "קורלו" (Juncolo/Curalo), או מהשם היווני צינגוס (tsingos/τσίγκος) במשמעות של לוח מתכת דק, או עובד מתכת. אפשרות אחרת היא שהשם נובע "מקוריוס" ביוונית (κύριος-kurios), במשמעות אדון או בעל סמכות. עם השנים השם השתבש, והתקבע על צוּנְגו֗לִי (Zungoli).

## היסטוריה
### העת העתיקה
התיישבות אנושית ידועה באזור צונגולי כבר מתקופת הברונזה. אין פירוש הדבר, שהיה קיים ישוב ממשי באתר המדויק בו העיירה ממוקמת. בחפירות ארכאולוגיות נמצאו ממצאים מתקופת רומא העתיקה, המעידים על נוכחות אנושית באזור, במיוחד אתרי קבורה ומטבעות. בסמיכות לעיירה היה מפגש של שלוש דרכים רומאיות עתיקות, ויה אפיה, ויה טראיאנה ו-ויה הרקולאה שחיברה בין אפיה ל-לטראיאנה (Via Herculea, Via Traiana, Via Appia). עם זאת, עדיין לא נמצאה עדות כתובה, או ארכאולוגית ליישוב שהיה קיים באתר בו העיירה בנויה.

### ימי הביניים
שמה של העיירה נזכר לראשונה במסמך כתוב בשנת 1164, בהקשר לחנוכתה של כנסיית סן קָטַל֧דו֗ (San Cataldo) בעיר. הטירה הנורמנית בראש הגבעה שמעל העיר נבנתה כפי הנראה במאה ה-11 על ידי קפטן ששמו היה ג'נוקולו או קרולו, למטרות הגנה על האזור. לטירה היו ארבעה צריחים עגולים. אחד הצריחים נהרס בשנת 1456 ברעידת אדמה חזקה. הטירה הפכה עם הזמן למקום מגוריהם של שליטי העיירה. העיירה הייתה בשליטת משפחות פאודליות, ובמיוחד משפחת לופרדו (Loffredo) במשך מאות שנים, עד לביטול השיטה הפאודלית בשנת 1806.
ממוזער|315px|מיקומה של צונגולי (בירוק כהה) בנפת אבלינו

### העת החדשה
בשנת 1848 בעת "אביב העמים" השתתפו אנשי צונגולי בהתקוממות נגד האוסטרים ששלטו בחלקים מאיטליה. צונגולי אוחדה בשנת 1861 בתהליך איחוד איטליה ביחד עם האזור בו היא נמצאת ועם איטליה כולה, תחת מלכותו של המלך ויטוריו אמנואלה השני. בעת מלחמת העולם השנייה היו קרבות בקמפניה לא הרחק מצונגולי, אך לא ידוע על קרבות בעיירה עצמה, או בקרבתה המיידית. בסוף המאה ה-20 וגם במאה ה-21 צונגולי עוברת תהליך של נטישת תושבים באחוזים גבוהים, ועקב משבר הנטישה פורסם ב-2019, שבתי מגורים במקום נמכרים במחיר סמלי של 1€ בלבד במטרה למשוך לעיירה תושבים חדשים.

## גאוגרפיה ואקלים
### גאוגרפיה

צונגולי נמצאת בדרום איטליה, במחוז קמפניה, נפת אבלינו, בלב חצי האי האפניני-במרחק דומה למדי מהים האדריאטי ומן הים הטירני (שתיהן שלוחות של הים התיכון). העיירה מוקפת בהרי מולרה (monti Molara) שלוחה של הרי אפנינים, וקרובה כדי כ-3 ק"מ בלבד לגבול המחוז השכן פוליה. ההר הגבוה באזור הקרוב הוא "מונטה טרה טיטולי" (הר שלושת הפסגות-Monte Tre Titoli). במרחק קילומטרים בודדים דרומית לצונגולי זורם נהר אוּפִיטָה (Ufita) והעיירה בנויה מעל העמק של נהר זה. העיירה שייכת לאזור גאוגרפי ותרבותי הנקרא איפּריניה (Irpinia) שכנותיה הקרובות של של צונגולי הן: Ariano Iprinio, Monteleone di Puglia, Villanova del Battista,Anzano di Puglia, Taverna. כמשתקף משמם, חלק מהיישובים הסמוכים לצונגולי נמצאים במחוז פוליה, בעוד העיירה עצמה נמצאת במחוז קמפניה. מרחקה של העיירה מעיר הנפה אבלינו הוא כ-59 ק"מ, ומבירת המחוז נאפולי כ-108 ק"מ. גובהה של צונגולי מעל פני הים מגיע ל-657 מטר (2,156 רגל).

### אקלים
בצונגולי ובאזור שורר אקלים ים תיכוני. עונת הקיץ חמה, ועונת החורף קרה, אך אינה קפואה. גובהה של העיירה מעל פני הים 657 מטר, וגובה זה משפיע על נתוני מזג האוויר, ממתן טמפרטורות בקיץ, והופך אותן לקרירות יותר, וגורם לשלג באזור בתקופות החורף. כמות המשקעים השנתית הממוצעת היא 558 מ"מ, מתוכם 440.1 מ"מ גשם, ו-117.9 מ"מ שלג. מספר ימי המשקעים בשנה ממוצעת הוא 74.7. החודשים החמים ביותר הם יולי ואוגוסט, בהם הטמפרטורה הממוצעת ביום עולה ל-27 מעלות צלזיוס בממוצע. החודש הקר ביותר הוא ינואר, במהלכו הטמפרטורות גבוהות מסתכמות בממוצע של 7 מעלות, והנמוכות ב-2 מעלות. מהירות הרוח השנתית הממוצעת בעיירה מגיעה ל־12.79 קמ"ש. בשלושת חודשי החורף העננות באזור מעט מעל ל-50 אחוזים. בשאר חודשי השנה השמים בהירים הרבה יותר.

## רעידות אדמה
במשך מאות שנים רבות עד למאה ה-21, העיירה והאזור הקרוב סובלים מרעידות אדמה בעוצמות שונות, שגרמו להרוגים ונפגעים, להרס של מבנים, ולפגיעות כלכליות חוזרות. רעידת האדמה החזקה ביותר באזור אירעה בשנת 1456, והייתה רעידה מתמשכת. צונגולי נפגעה קשות ברעידה, וגם אחד ממגדלי השמירה המסיביים בטירה התמוטט. הרעידה גרמה לקריסת 15 מבנים ולנפגעים רבים, אך לא היו מקרי מוות. ב-1732 האדמה רעדה שוב, מבנים נהרסו ושלושה תושבים נהרגו. רעידות אדמה קשות נוספות שגרמו לנזקים ולנפגעים אירעו בשנים 1805, 1910, 1930, 1962, 1980. האדמה רועדת באזור גם במאה ה-21, אך הרעידות מינוריות ללא נזקים, כך למשל ב-26 בפברואר 2026 אירעו ארבע רעידות קטנות.

## אתרים ונושאי עניין
### בעיר
**הטירה הנורמנית:** לטירה מספר שמות, הטירה הנורמנית, הטירה של צונגולי, טירת סוזנה, ולעיתים מכנים אותה "הטירה" בלבד (Castello di Zungoli, Castello dei Susanna). הטירה נבנתה במאה ה-11. בשנת 1800 משפחת לופרדו מכרה את הטירה למשפחת סוזנה, שקבעה בה את מגוריה, וגם במאה ה-21 מחזיקה בבעלות עליה, וסמל המשפחה מוטבע בשביל הגישה לשער הראשי של הטירה. במקור נבנו בטירה ארבעה מגדלי שמירה עגולים, שאחד מהם נהרס ברעידת האדמה של שנת 1456, ומעולם לא נבנה מחדש, כך שבטירה קיימים שלושה מגדלים בלבד. בתוך הטירה יש גרמי מדרגות בצורת חצי עיגול.

**מנזר פרנציסקוס:** מנזר פרנציסקוס הקדוש (convento di S. Francesco) נבנה במקור ב-1167, אך נהרס ברעידת אדמה חזקה ב-1456, והמנזר הקיים נבנה במקומו במאה ה-16. לאחר רעידת אדמה חזקה נוספת ב-1930, רוב המנזר נבנה מחדש, והשטח הבנוי הוגדל מאוד. למנזר חצר פנימית-קלויסטר רחב ידיים שבמרכזו באר מים. למנזר צמודה כנסייה ובה יצירות אומנות, גילוף מעץ וציורי פרסקו.

**העיר העתיקה:** העיר העתיקה נמצאת בראש ההר עליו בנוי היישוב. היא מבוך של סמטאות צרות, מעברים עם קשתות מעליהם, מדרגות רבות ורָחַבו֗ת קטנות, פסלים צנועי ממדים בחזיתות הבתים, ונקודות תצפית פנורמית אל עמק אוּפִיטׇה. קיים בעיר העתיקה פסל להנצחת זכר חיילי איטליה שנפלו במלחמת העולם הראשונה. בסימפוזיון אקדמי בטורינו בשנת 2005 הוצגה תוכנית לשימור ושחזור העיר העתיקה של צונגולי, כמודל לטיפול גם בערים עתיקות נוספות. אין עדות ליישום בפועל של התוכנית. שני כיכרות בעיירה, כיכר הטירה (Piazza Castello), וכיכר בית העירייה (Piazza Municipio).

**מערות ביזנטיות:** המערות הביזנטיות (Le Grotte Bizantine) נמצאות בתוך העיירה מתחת לתשתיות, ומעט מחוץ לעיירה. הן חצובות בסלעי גיר, ובעבר שימשו בתחילה כמקומות מקלט ומפלט לתושבי המקום מפני אויבים תוקפים, ולאחר מכן שימשו גם למגורים. חלק מהמערות משמשות במאה ה-21 כאתרים אותנטיים ליישון טבעי של גבינות.

### מחוץ לעיר
**הר מולרה:** ההר (Monte Molara) נמצא בקרבה מיידית לצונגולי. גובהו 949 מטר (3,114 רגל), אך גובה העלייה להר מהעיירה מתחילת שביל ההליכה המטפס לכיוון ההר, מסתכם ב-445 מטר בלבד. השביל אינו תלול, נוח למטיילים, ומיועד למשפחה כולה. אורך המסלול כ-16 ק"מ. העירייה מארגנת עלייה משותפת של קבוצות אל הצלב הגדול של הר מולרה (Croce Monte Molara), המוצב בראש ההר ונראה למרחוק, לקיום פיקניקים משותפים של תושבי האזור, ולתצפיות על הסביבה.

## אירועים ופעילויות
אירועים ופעילויות בצונגולי:

**הלילה הרומנטי:** הלילה הרומנטי נחוג בתום הקיץ, במסגרת אירועי "מחשבות אהבה" (Pensiero d'amore). בפעם האחרונה האירוע נחוג ב-2019, לפני פרוץ מגפת הקורונה. האירוע לא חודש מאז, נכון סוף שנת 2025.

**פסטיבל מזון ראבצ'ה:** פסטיבל רָאבֶצֵ'ה (Ravece) הוא אירוע בן יומיים, המוקדש ליין ולשמני זית, מאורגן על ידי עיריית צונגולי, ביחד עם האגודות הנוגעות בדבר. בעת מגפת הקורונה גם קיום פסטיבל זה הושבת, ועד סוף שנת 2025 טרם חודש.

**פסטיבל דתיים:** בעיירה שני פסטיבלים דתיים, פסטיבל גבירתנו (מרים, אם ישו) באפריל, ופסטיבל סנטה אנה, הפטרונית המגינה על העיירה המתקיים ביום ראשון, הראשון בחודש ספטמבר.

**פסטיבל הנדידה:** פסטיבל לכבוד רועי הצאן הנודדים עם עדריהם, משולב עם פסטיבל סנטה אנה, ובמסגרתו מוגשים ונמכרים מוצרי מזון מקומיים אופייניים.

## כלכלה
כלכלת צונגולי מבוססת במידה רבה על חקלאות, גם על אומנות גילוף בעץ, ועל תיירות המהווה ענף מתפתח. אחד המוצרים של חקלאי המקום הוא שמן זית באיכות גבוהה. שמן הזית המקומי זכה לכינוי מקור מוגן (DOP) כלומר, הכרה בידע המקומי והאיכות המקומית, והגנה עליהם. שמן הזית המקומי מוגדר מאזור איפריניה ועמק אופיטה, שצונגולי בנויה מעליו (Olio Campano DOP Irpinia Colline dell’Ufita). התיירות עדיין לא הפכה לענף מוביל כפי שאירע בחלקים נרחבים באיטליה, אך היא ענף מתפתח בעיירה. הכללת העיירה ברשימת היישובים היפים ביותר באיטליה העלתה את העיירה על מפת התיירות החיצונית, וגם התיירות הפנים איטלקית.

כתוצאה ממגמה מתמשכת של צמצום במספר התושבים, שלטונות העיירה החליטו לעודד הגירה אל העיר על ידי תוכנית מסירת בתים נטושים בעיקר בחלק העתיק של העיירה לידי תושבים חדשים, במחיר סמלי של אירו אחד-1€ בלבד.

## קולינריה
בעיירה מייצרים גם גבינות המיושנות בתוך מערות שהיו בעבר מערות ביזנטיות. אחת הגבינות היותר ידועות היא גבינת קשקבל פודוליקו (caciocavallo podolico), וידועה גם גבינת ק'ציומולרה (caciomolara), המיושנת בין 2–7 חודשים. היותה עיירה של רועים, תורמת לתרבות בישול ואכילה של מזון המופק מכבשים, חזירים, ארנבים ומאכלי בשר נוספים. מאכלים רבים דוגמת נקניקיות, פוזילי, קבטלי (Cavatelli) ומוצרי מזון נוספים, עדיין מכינים בעיירה בתהליכים ידניים. בין המאכלים הנפוצים בעיירה ובאזור גם פולנטה ומאכלי פטריות.

## יהדות
לא ידוע על קהילה יהודית או מוסדות יהודיים שהתקיימו בעבר בצונגולי, וגם במאה ה-21 אין במקום קהילה יהודית.

## תרבות ואומנות
בשנת 1618 מונה הסופר, מספר המעשיות והמשורר ג'מבטיסטה בזילה (Giambattista Basile) למשרת מושל העיר. סבורים שהוא החל באותה העת לכתוב בעיירה את יצירתו הידועה  (או "סיפור הסיפורים", במקור באיטלקית:Lo cunto de li cunti).

## תחבורה
**כבישים:** האוטוסטרדה הסמוכה לצונגולי היא E842) **A16**), אוטוסטרדת רוחב המחברת את אזור נאפולי על חוף הים הטירני, עם החוף המזרחי והים האדריאטי. כבישים אחרים באזור הם: SS90, SP64, SP63 ו־SP136.

**אוטובוסים:** קו אוטובוס מחבר את צונגולי עם עיר הנפה אבלינו, משם אפשר להמשיך לנאפולי, וליתר אזורי איטליה ואירופה.

**רכבת:** לעיירה אין תחנת רכבת משלה. תחנת הרכבת הקרובה ביותר נמצאת באבלינו, במרחק של 58–66 ק"מ, תלוי בדרך הנבחרת לנסיעה.

**תעופה:** נמל התעופה הבין-לאומי הקרוב ביותר אל צונגולי הוא נמל התעופה נאפולי (NAP), במרחק של כ-108 ק"מ.

## גלריה

קובץ:Zungoli - panorama.jpg|מראה פנורמי, האזור החדש בעיירה.
קובץ:Zungoli AV castello1.jpg|הכניסה הראשית לטירה הנורמנית (טירת סוזנה). סמלה של משפחת סוזנה מוטבע על שביל הגישה.
קובץ:Vicoli di Zungoli.jpg|סמטאות ומדרגות בעיר העתיקה.

## ראו גם
* קסטלמארה די סטביה
* מונטסרקיו
* רוולו

## קישורים חיצוניים

* 
## הערות שוליים

קטגוריה:קמפניה: ערים
קטגוריה:איטליה: גאוגרפיה